सुवास र अमृतको पुनरागमन
नेपाललाई विश्व क्रिकेट लिगको डिभिजन २ देखि ट्वान्टी–२० विश्वकपसम्म डोर्‍याउने दुई प्रमुख खेलाडी विकेटकिपर ब्याट्सम्यान सुवास खकुरेल र बलर अमृत भट्टराईले घरेलु क्रिकेटमा पुनरागमन गरेका छन् । पोखरा प्रिमियर लिगको दोस्रो संस्करणको पहिलो खेलमै आइतबार काठमाडौं गोल्डेन वारियर्सबाट खेल्दै उनीहरू मैदानमा फर्किएका हुन् ।
(पोखरा) — नेपाललाई विश्व क्रिकेट लिगको डिभिजन २ देखि ट्वान्टी–२० विश्वकपसम्म डोर्‍याउने दुई प्रमुख खेलाडी विकेटकिपर ब्याट्सम्यान सुवास खकुरेल र बलर अमृत भट्टराईले घरेलु क्रिकेटमा पुनरागमन गरेका छन् । पोखरा प्रिमियर लिगको दोस्रो संस्करणको पहिलो खेलमै आइतबार काठमाडौं गोल्डेन वारियर्सबाट खेल्दै उनीहरू मैदानमा फर्किएका हुन् ।अमृत सन् २०१५ यता नेपाली क्रिकेटबाट टाढा भएका थिए । सुवासले खेल्न छाडेको डेढ वर्ष भयो । क्रिकेटबाट टाढा हुनुपर्नाका कारण भने समान छ, चोट । चोटपछिको पुनरागमन हरेक नेपाली खेलाडीका लागि प्रमुख चुनौती हुने गर्छ । यी दुवैले चोटलाई जितेर क्रिकेटमा फर्किएका छन् ।२०१५ मा डिभिजन २ खेलेयता अमृत अस्ट्रेलिया गए । घुँडाको चोट बोकेर श्रीमती भेट्न अस्ट्रेलिया पुगेका अमृतले २ वर्षअघि नेपाल फर्किएर शल्यक्रिया पनि गरे । ‘पारिवारिक करणले फेरि अस्ट्रेलिया फर्कनुपर्‍यो । त्यसपछि फर्कन अर्को २ वर्ष लाग्यो,’ पीपीएलमा कठमाडौंबाट १ ओभर मात्र बलिङ गरेका अमृतले भने । ३१ वर्षीय अमृतले पीपीएलको प्रदर्शनका आधारमा अन्य घरेलु प्रतियोगितालाई निरन्तरता दिनेबारे विचार गर्ने बताएका छन् । उनी राष्ट्रिय टोलीमा पनि फर्कन चाहन्छन् । तर युवा प्रतिभाको आगमन र ढल्कँदो उमेरबीच टिममा पर्न चानेचुने चुनौती नभएको उनलाई थाहा छ ।‘क्रिकेट खेलेपछि राष्ट्रिय टिममा पर्ने सबैको सपना हुन्छ । मैले त लामो समय राष्ट्रिय टिमको अनुभव लिइसकेको पनि छु । त्यहाँसम्म पुग्न अब सजिलो नहुन सक्छ किनभने धेरै नयाँ खेलाडी आएका छन्, युवा खेलाडीसँगको प्रतिस्पर्धा कठिन हुन्छ,’ अमृतले सुनाए । अस्ट्रेलियामा रहेर पनि अमृतले क्रिकेट छाडेका छैनन् । त्यसले उनलाई अस्ट्रेलियाको क्रिकेट संस्कृतिसँग परिचित गराएको छ भने आफूलाई पनि मन पर्ने खेलसँग नजिक राखेको छ । ‘ताज्मानिया विश्वविद्यालयको ए ग्रेड टिमबाट मैले खेलिरहेको छु । यो भनेको ताज्मानिया राज्यलाई प्रतिनिधित्व गर्ने खेलाडी उत्पादन केन्द्र पनि हो । जेम्स फल्कनर, टिम पाइनजस्ता खेलाडी यहीँका उत्पादन हुन्,’ नेपाल र अस्ट्रेलियाको क्रिकेट संस्कृतिको फरकबारे अमृतले भने, ‘अस्ट्रेलियाले छोटो फर्म्याटका क्रिकेटलाई प्राथमिकता दिँदैन । कम्तीमा एकदिवसीय र त्यसमाथि दुई, तीन र चारदिवसीय क्रिकेट त्यहाँ धेरै खेलिन्छ । नेपालमा त्यसको ठीक उल्टो छ । हामीले आफूलाई योभन्दा ठूलो स्तरमा लैजान लामो फर्म्याटको क्रिकेट सुरु गर्नैपर्छ ।’अमृतले अस्ट्रेलिया गएपछिका केही समय क्रिकेटको सम्झनाले सताएको स्मरण गरे । ‘आफ्नो टिमको जितको खुसी पेबिलियनमा मनाउन नपाउँदा कति नरमाइलो लाग्ने रहेछ भन्ने कुरा मैले अस्ट्रेलिया पुगेपछि बुझेँ,’ अमृतले भने, ‘नेपालले महत्त्वपूर्ण खेल जित्दा म रोएको छु, खुसीले । हार्दा आफैंले हारेजस्तो महसुस गरेको छु ।’अमृतले नेपाल फर्केर क्रिकेट एकेडेमी खोल्ने योजना पनि सुनाए । ग्रासरुटमा क्रिकेटको विकास कार्यक्रम सञ्चालन नभएकोमा उनको अहिले पनि गुनासो छ । भन्छन्, ‘क्रिकेट संघले आईसीसीबाट फुकुवा पाएको छ । छिट्टै क्रिकेट विकासका लागि यसको संरचनामा व्यापक सुधार भएको हेर्न चाहन्छु ।’‘म अबको ४–५ वर्षभन्दा बढी अस्ट्रेलिया बस्दिनँ । आफ्नो करिअर सकिएपछि नेपालमै फर्केर ग्रासरुट क्रिकेटको विकासका लागि प्रयास गर्नेछु,’ ३१ वर्षीय अमृतले भने । अमृतले सन् २००७ देखि २०१५ सम्म नेपालको राष्ट्रिय टोलीबाट खेलेका हुन् ।सुवास खकुरेलका लागि भने यो पीपीएल राष्ट्रिय टोलीको मार्गमा उच्च अवसर हुन सक्छ । सन् २०१८ को सेप्टेम्बरमा एसीसी एसिया कप छनोट खेलेयता राष्ट्रिय टोलीबाट टाढिएका सुवासले आफूले सक्दो प्रयास गर्ने पनि बताएका छन् ।ब्याटिङतर्फ नेपालको परम्परागत समस्याको रूपमा रहेको सुरुआती प्रदर्शन सुवासको आगमनसँगै समाधान भएको थियो । सन् २०१२ देखि २०१७ सम्मको अवधिमा उनले विकेटकिपर ब्याट्सम्यानको रूपमा उच्च प्रदर्शन गरे । यू–१९ विश्वकप खेलिसकेका सुवास भाँच्चिएको हातको शल्यक्रियापछि आराममा थिए ।‘लामो समय क्रिकेटबाट बाहिर हुँदा के गुमाएजस्तो हुने रहेछ । अब फर्किएको छु । आफ्नो शतप्रतिशत दिने प्रयासमा हुनेछु,’ सुवासले थपे, ‘युवा खेलाडीहरूको आगमन बाक्लिएको छ । राष्ट्रिय टोलीमा पर्न पहिलेजस्तो सजिलो अब हुँदैन । मैले सजिलै टिममा स्थान बनाउँछु भनेर आशा गरेको पनि छैन । मेरा लागि राष्ट्रिय टोलीमा पुनरागमन निकै कठिन हुन्छ, किनभने यहाँ प्रतिस्पर्धा बढेको छ । तर नेपाल क्रिकेटका लागि यस्तो हुनुचाहिँ राम्रो संकेत हो ।’